จุดเริ่มหรือจุดจบของความผันผวน
สวัสดีครับทุกท่าน บทความในสัปดาห์ที่ผ่านมา ผมได้คาดการณ์ว่าการลดลงของตลาดหุ้นเป็นเพียงการปรับฐาน ไม่ได้เป็นการปรับตัวลดลง อย่างไรก็ตามผมมีเงื่อนไขไว้ว่า SET Index ต้องไม่ต่ำกว่า 1,520 จุด เพราะหากต่ำกว่าก็จะทำให้เกิดสัญญาณลบในระยะสั้น ซึ่งก็เป็นอย่างที่เห็น คือ SET Index ลดลงไปต่ำสุดที่ระดับ 1,464.72 จุดลดลง 8.53%
28 มี.ค. 2556

สวัสดีครับทุกท่าน บทความในสัปดาห์ที่ผ่านมา ผมได้คาดการณ์ว่าการลดลงของตลาดหุ้นเป็นเพียงการปรับฐาน ไม่ได้เป็นการปรับตัวลดลง อย่างไรก็ตามผมมีเงื่อนไขไว้ว่า SET Index ต้องไม่ต่ำกว่า 1,520 จุด เพราะหากต่ำกว่าก็จะทำให้เกิดสัญญาณลบในระยะสั้น ซึ่งก็เป็นอย่างที่เห็น คือ SET Index ลดลงไปต่ำสุดที่ระดับ 1,464.72 จุดลดลง 8.53%
หากวัดจากจุดสูงสุดที่ 1601.34 จุด หลังจาก SET Index ลดลงต่ำกว่า 1,520 จุด ผมคิดว่าการลดลงของตลาดในระดับ 810% ถือว่ายอมรับได้กับระดับความเสี่ยงที่ค่อนข้างสูง ดังนั้นในบริเวณดังกล่าวจึงเป็นบริเวณที่น่าซื้อเพื่อการลงทุน 
สำหรับในสัปดาห์นี้ ตลาดหุ้นได้ฟื้นตัวกลับขึ้นมาอย่างรวดเร็ววานนี้ปิดที่ระดับ 1,560.87 จุด โดยเพิ่มขึ้น 6.6% จากระดับต่ำสุดที่ 1,464.72 ในวันศุกร์ การฟื้นตัวของตลาด ทำให้ SET Index สามารถเพิ่มขึ้นสูงกว่าระดับปิดของเดือน ก.พ.ที่ 1,541 จุดได้สำเร็จ 
ทำให้ภาพของตลาดเป็นรายเดือนยังคงเป็นตลาดขาขึ้นอยู่ โดยแรงซื้อที่เห็นได้ชัดเจนมาจากนักลงทุนสถาบันในประเทศ โดยเน้นซื้อขายในกลุ่มหลัก ได้แก่ ธนาคาร อสังหาริมทรัพย์ พลังงาน และไอซีที รวมกัน 67% ของมูลค่ารวมของตลาด แรงซื้อดังกล่าวถือว่าช่วยสร้าง Momentum ขาขึ้นรอบใหม่ให้กับตลาดหุ้นได้เป็นอย่างดี โดยเฉพาะสัดส่วนการลงทุนในหุ้นที่อยู่ใน SET50 ที่กลับมาเพิ่มขึ้น 
สำหรับคำถามที่ผมตั้งเป็นประเด็นในสัปดาห์นี้ คือ สถานการณ์ในสัปดาห์ที่แล้วเป็นจุดเริ่ม หรือจุดจบ ของความผันผวนนั้น คำตอบของผม คือ การเริ่มต้น 
ทั้งนี้ ทุกท่านอย่าเพิ่งตกใจว่าตลาดหุ้นจะกลับมาลดลงอย่างรุนแรงอีกในช่วงนี้ เพราะธรรมชาติของตลาดมักจะฟื้นตัวขึ้นไปสักพักหลังจากลดลงประมาณ 10% 
แต่ที่ผมคิดว่าความผันผวนจะยังคงมีต่อไป เพราะในความเป็นจริงแล้วสิ่งที่นักลงทุนกังวลยังไม่ได้มีความชัดเจนเลย ไม่ว่าจะเป็นเรื่องการจัดการกับค่าเงินบาท ซึ่งล่าสุดค่าเงินบาทยังคงทรงตัวบริเวณต่ำกว่า 29.50 บาทต่อเหรียญสหรัฐ ซึ่งถือว่าเป็นระดับที่แข็งค่าเกินไปอยู่ดี ปัจจัยการเมืองในประเทศที่ต้องรอในช่วงเดือน เม.ย. หรือสถานการณ์ในยุโรป
ดังนั้น ผมจึงแนะนำให้นักลงทุนยังคงต้องใช้ความระมัดระวังในการลงทุนเหมือนเดิม โดยประเมินว่า SET Index มีโอกาสกลับมาผันผวนอีกครั้งบริเวณ 1,600 จุด จากแรงขายของนักลงทุนที่ซื้อหุ้นไว้ในปลายสัปดาห์ที่แล้ว เนื่องจากสามารถทำกำไรได้เกือบ 10% ทั้งนี้ ยังคงยืนยันว่า SET Index ที่ต่ำกว่า 1,550 จุด เป็นบริเวณที่น่าซื้อ 
ในด้านกลยุทธ์การลงทุนในสัปดาห์นี้นั้น ผมแนะนำซื้อหุ้นที่ราคาหุ้นยังคงไม่กลับไปที่วันที่ 18 มี.ค. ซึ่งเป็นวันก่อนเกิดเหตุการณ์หุ้นตก ในขณะที่ปัจจัยพื้นฐานยังคงดีสามารถซื้อลงทุนได้ โดยส่วนใหญ่อยู่ในหุ้นกลุ่มอสังหาริมทรัพย์ อาหาร ธนาคาร 
หุ้นที่น่าสนใจ ได้แก่ STEC KTB MINT หรือหุ้นที่มีปัจจัยพื้นฐานดี อย่างเช่น BTS เป็นต้น ผมเชื่อว่าหุ้นที่ผมนำเสนอในสัปดาห์นี้ เป็นหุ้นที่มีปัจจัยพื้นฐานที่แข็งแกร่งและจะเป็นเป้าหมายของนักลงทุนสถาบันทั้งไทยและเทศในการเข้ามาลงทุน 
ทั้งหมดเป็นความเห็นส่วนตัวของผมเองแล้วพบกันใหม่สัปดาห์หน้า